Neuvoston päätöslauselma, annettu 17 päivänä joulukuuta 1999, kulttuurialan toimijoiden vapaan liikkuvuuden edistämisestä



Virallinen lehti nro C 008 , 12/01/2000 s. 0003 - 0004



NEUVOSTON PÄÄTÖSLAUSELMA, annettu 17 päivänä joulukuuta 1999, kulttuurialan toimijoiden vapaan liikkuvuuden edistämisestä (2000/C 8/02) EUROOPAN UNIONIN NEUVOSTO, joka ottaa huomioon 17 päivänä huhtikuuta 1996 annetun Euroopan yhteisöjen komission ensimmäisen kertomuksen kulttuurinäkökohtien huomioon ottamisesta Euroopan yhteisön toiminnassa, ottaa huomioon kulttuuriin liittyvien näkökohtien sisällyttämisestä yhteisön toimintaan 20 päivänä tammikuuta 1997 annetun neuvoston päätöslauselman(1), ottaa huomioon 18 päivänä maaliskuuta 1997 annetun henkilöiden vapaata liikkuvuutta käsittelevän korkean tason asiantuntijaryhmän kertomuksen, sen pohjalta 4 päivänä kesäkuuta 1997 annetun yhtenäismarkkinoiden toimintasuunnitelman, marraskuussa 1997 annetun yksityiskohtaisemman toimintasuunnitelman työntekijöiden vapaasta liikkuvuudesta sekä henkilöiden vapaata liikkuvuutta käsittelevän korkean tason asiantuntijaryhmän suositusten seurannasta 1 päivänä heinäkuuta 1998 annetun komission tiedonannon, ottaa huomioon 6 päivänä toukokuuta 1998 annetun komission tiedonannon Euroopan yhteisön ensimmäisestä kulttuurin puiteohjelmasta (2000-2004) ja komission strategia-asiakirjan kulttuurinäkökohtien selkeästä sisällyttämisestä yhteisön toimiin, MUISTUTTAA MIELIIN, että Euroopan yhteisön perustamissopimuksen 151 artiklan mukaisesti yhteisö myötävaikuttaa siihen, että jäsenvaltioiden kulttuurit kehittyvät kukoistaviksi pitäen arvossa niiden kansallista ja alueellista monimuotoisuutta ja korostaen samalla niiden yhteistä kulttuuriperintöä ja että yhteistö ottaa kulttuuriin liittyvät näkökohdat huomioon perustamissopimuksen muiden määräysten mukaisessa toiminnassaan, erityisesti kulttuuriensa monimuotoisuuden vaalimiseksi ja edistämiseksi, MUISTUTTAA MIELIIN, että perustamissopimuksen 3 artiklan 1 kohdan c alakohdan mukaisesti sisämarkkinoille on ominaista, että muun muassa henkilöiden vapaata liikkuvuutta rajoittavat esteet poistetaan jäsenvaltioiden väliltä, KATSOO, että henkilöiden vapaan liikkuvuuden periaatteen vuoksi Euroopan talousalue tarjoaa kulttuurialan toimijoille mahdollisuuden laajemman yleisön tavoittamiseen sekä mahdollisuuden päästä työmarkkinoille, jotka ovat kansallisia työmarkkinoita merkittävästi laajemmat ja monipuolisemmat, sanotun kuitenkaan estämättä Schengenin säännöstön yhteydessä tehtyjen sopimusten soveltamista; ja katsoo myös, että Euroopan unionin tulevan laajentumisen olisi tarjottava uusia mahdollisuuksia, USKOO VAKAASTI, että kulttuurialan toimijoiden, kulttuurialalla opiskelevien tai koulutusta saavien vapaa liikkuvuus lisää ja monipuolistaa kansalaisten mahdollisuuksia päästä nauttimaan taiteen ja kulttuurin tarjonnasta, syventää kulttuurialan toimijoiden yhteistyötä ja vuorovaikutusta, vilkastuttaa kulttuurielämää sekä edistää Euroopan kulttuurien monimuotoisuutta, kansalaisaktiivisuutta ja eurooppalaista tietoisuutta, TOTEAA, että ehdotetun Kulttuuri 2000 -ohjelman yhtenä tavoitteena on kulttuurialan ammattilaisten liikkuvuuden edistäminen ja kulttuurivaihdon lisääminen ja että tietyt yhteisön ohjelmat esimerkiksi audiovisuaali- ja koulutusalalla tarjoavat myös mahdollisuuksia liikkuvuuteen, USKOO VAKAASTI, että yhtenäismarkkinoiden tarjoamien mahdollisuuksien aikaisempaa aktiivisempi ja tehokkaampi hyödyntäminen luo uusia työpaikkoja ja tuo lisää työtilaisuuksia kulttuurialan toimijoille, kulttuurialalla opiskeleville tai koulutusta saaville parantaen siten kulttuurialan työllisyyttä ja työllisyyttä yleensä, KOROSTAA, että kulttuurialan toimijoille, kulttuurialalla opiskeleville tai koulutusta saaville suunnattua neuvontaa ja tiedottamista yhtenäismarkkinoiden tarjoamista työtilaisuuksista tulisi tehostaa yhteisön tasolla ja jäsenvaltioissa, TOTEAA TYYTYVÄISENÄ, että komissio on 6 päivänä toukokuuta 1998 antamassaan tiedonannossa Euroopan yhteisön ensimmäisestä kulttuurin puiteohjelmasta (2000-2004) ilmoittanut tekevänsä yksityiskohtaisen yhteenvedon esteistä, jotka haittaavat taiteilijoiden ja muiden kulttuurialan toimijoiden vapaata liikkuvuutta ja estävät kulttuurialan luovaa työtä ja kulttuurin levittämistä, ja sen lisäksi toteuttavansa tarvittaessa asianmukaisia toimia vapaan liikkuvuuden mahdollisten esteiden poistamiseksi, PYYTÄÄ komissiota laatimaan selvityksen kuullen taiteilijoita ja muita kulttuurialan ammattilaisia ja sisällyttämään siihen: - yleisarvion kulttuurialan toimijoiden, kulttuurialalla opiskelevien tai koulutusta saavien liikkuvuudesta, - kattavan katsauksen niihin oikeudellisiin, hallinnollisiin ja käytännöllisiin esteisiin, jotka tällä hetkellä rajoittavat vapaan liikkuvuuden periaatteen toteutumista kulttuurialalla ja selvityksen pohjalta harkitsemaan tarvittaessa ehdotuksia toimenpiteiksi vapaata liikkuvuutta rajoittavien esteiden poistamiseksi ja havaittujen puutteiden korjaamiseksi, KEHOTTAA jäsenvaltioita: - toimimaan yhteistyössä komission kanssa selvityksen laatimisessa, - harkitsemaan komission selvityksen perusteella kansallisen tason toimia vapaan liikkuvuuden edistämiseksi, tarvittaessa yhteistyössä toisten jäsenvaltioiden kanssa, - tehostamaan tarvittaessa neuvontaa ja tiedottamista taiteilijoille ja muille kulttuurialan ammattilaisille yhtenäismarkkinoiden tarjoamista työtilaisuuksista, - kehittämään jäsenvaltioiden sisäistä yhteistyötä kulttuurialan toimijoiden, kulttuurialalla opiskelevien tai koulutusta saavien liikkuvuuden helpottamiseksi. (1) EYVL C 36, 5.2.1997, s. 4.